Keď sa opýtate šoféra, ktorý často jazdí v noci čoho sa najviac obáva, pravdepodobne vám odpovie: Mikrospánku! Spánok je silný. Premôže aj najväčšieho siláka. Je taký silný, že dokonca premohol aj zlodeja!
Pán Ladislav už ťahá na šiesty krížik a so súdmi má bohaté skúsenosti. Väčšinou ho prichytili pri drobných krádežiach. Tak tomu bolo aj vlani. Najprv ho chytili v obchodnom dome s dvoma fľašami gruzínskej brendy a vrecúškom pražených mandlí. Prešli len tri dni a už ho prichytili zase – s dvoma fľaškami vodky, ku ktorým pribral aj dve fľaše vína. Ešte sa neprevalilo toto, už zase na neho v obchode, tentoraz v inom meste, volali políciu. Tentoraz si do nohavíc strčil pollitrovku fernetu, no všimla si ho predavačka. Aby smola pokračovala, prichytili ho aj pri ďalšej krádeži. S kamarátom Rudolfom sa vlámali do rodinného domu. Najprv vyčistili kurník, kde ukradli dva kohúty a dve kačice. Potom rozbili okno na dome a vošli do bytu. Brali všetko, čo malo podľa nich nejakú cenu – od elektrického ručného náradia až po mäso v mrazničke. Všetko si pekne nachystali do igelitových tašiek, ale vyniesť to už nestihli. Vrátil sa majiteľ, preto radšej ušli naprázdno. A posledný prípad – pán Ladislav si vytypoval rodinný dom v istej obci na juhu Slovenska. Preskočil plot, vošiel dnu a... Nevedno, či ho premohol alkohol, únava, alebo oboje – natiahol sa a zaspal! Až nadránom ho zobudil navrátivší sa majiteľ domu.
Pán Ladislav pristúpil na návrh prokurátora na dohodu o vine a treste. Na všetky otázky odpovedal: "Áno!". Súd mu vymeral jeden rok nepodmienečne. Neskôr však začal Ladislav špekulovať. Tak sa jeho prípad dostal aj pred krajský súd. Ako rozhodne o jeho ďalšom osude, to ešte uvidíme.